ธปท.ไม่หวั่นเงินสหรัฐทะลักเข้าไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

มาตรการอัดฉีดเงินไม่ระคายเลิกกังวลค่าเงินบาทแข็งค่าขึ้น
โพสต์ทูเดย์ — ธปท.ไม่หวั่นนโยบายอัดฉีดสภาพคล่องเพิ่มเติมของสหรัฐ เชื่อเงินทุนไหลเข้าไม่มาก เลิกกังวลปัญหาเงินบาท
น.ส.วงษ์วธู โพธิรัชต์ ผู้อำนวยการอาวุโส ฝ่ายตลาดการเงินและบริหารเงินสำรอง ธนาคารแห่งประเทศไทย (ธปท.) เปิดเผยว่า การดำเนินมาตรการผ่อนปรนเชิงปริมาณ (QE) หรือการอัดฉีดสภาพคล่องเข้าระบบเศรษฐกิจของสหรัฐอีกระลอกวงเงิน 5 แสนล้านเหรียญสหรัฐ ไม่น่าจะกระทบต่อภาวะเงินทุนไหลเข้าในภูมิภาคเอเชียและไทยมากนัก เนื่องจากเป็นการทยอยทำ รวมถึงไม่น่าจะมีผลต่อการเปลี่ยนแปลงราคาของตลาดเงิน ตลาดหลักทรัพย์ และตลาดพันธบัตร ยกเว้นว่าจะมีปัจจัยใหม่ๆ เข้ามาอีก จึงไม่น่าตระหนกและกดดันเงินทุนไหลเข้ามากนัก
“เรื่องมาตรการ QE พูดกันมาระยะหนึ่งแล้ว ถ้าเงินมันมากขึ้นมันย่อมไหลไปทั่ว ไม่ใช่มาแค่เรา แต่มาในทุกประเทศทั่วภูมิภาค” น.ส.วงษ์วธู กล่าว
น.ส.วงษ์วธู เปิดเผยว่า การจะเสนอมาตรการใดๆ ในการดูแลเงินทุนไหลเข้าและดูแลค่าเงินของสกุลในภูมิภาคเอเชีย ซึ่งน่าจะได้รับผลกระทบในทิศทางแข็งค่าขึ้น ต่อที่ประชุมสุดยอดผู้นำอาเซียนครั้งที่ 17 ที่กรุงฮานอย ประเทศเวียดนามระหว่างวันที่ 2730 ต.ค.นี้ จะเป็นมาตรการรับมือร่วมกันทั้งภูมิภาคหรือไม่ น่าจะเป็นการพิจารณาระดับนโยบาย และถือเป็นความร่วมมือระหว่างประเทศ 
สำหรับการดำเนินงานของ ธปท.นั้น ที่ผ่านมา ธปท.ได้ศึกษามาตรการเตรียมไว้แล้ว แต่การนำมาใช้จะพิจารณาตามความเหมาะสม ต้องดูว่าเมื่อไหร่จำเป็น มาตรการใดเหมาะสมจะใช้หรือไม่ อยู่ที่นโยบายของผู้ว่าการ ธปท. เพราะมาตรการต่างๆ ที่ศึกษาไว้มีทั้งผลลบและผลบวก เราจะดูเพื่อประโยชน์ส่วนรวม จะไม่ทำเพื่อกลุ่มใดกลุ่มหนึ่ง ฉะนั้นถ้ามีมาตรการผู้ที่คาดว่าจะได้ประโยชน์ก็ต้องใช้ประโยชน์จากมาตรการให้ได้มากที่สุด ส่วนผู้ที่คิดว่าจะเสียประโยชน์ก็ต้องหาทางให้กระทบตัวเองน้อยที่สุด เพราะเป็นไปไม่ได้ที่มาตรการจะทำให้คนรวยขึ้นเท่ากันหมด” น.ส.วงษ์วธู กล่าว 
น.ส.วงษ์วธู กล่าวว่า ขณะนี้ ธปท.มีความกังวลกับการเคลื่อนไหวของค่าเงินบาทน้อยลง เนื่องจากค่าเงินบาทค่อนข้างนิ่ง ตั้งแต่สัปดาห์ที่ผ่านมาจนถึงวันที่ 26 ต.ค. เคลื่อนไหวอยู่ที่ระดับ 29.8229.83 บาทต่อเหรียญสหรัฐเท่านั้น ไม่ผันผวนมาก และค่าเงินบาทยังเริ่มปรับตัวทั้งสองด้าน คือมีทั้งแรงซื้อและแรงขาย เห็นได้จากเริ่มมีแรงซื้อเงินเหรียญสหรัฐมากขึ้น
ขณะที่ผู้ประกอบการโดยเฉพาะผู้ประกอบการรายย่อย เริ่มมีการซื้อป้องกันความเสี่ยงอัตราแลกเปลี่ยนเพื่อลดผลกระทบจากค่าเงินมากขึ้น มีการปรับตัวได้เร็ว แต่ในเรื่องที่ผู้ประกอบการได้รับผลกระทบรุนแรงถึงขั้นปิดโรงงานเลิกกิจการ หรือหยุดรับคำสั้งซื้อสินค้านั้น ธปท.ยังไม่ได้รับรายงาน และยังไม่ได้รับข้อมูลรายงานที่รุนแรงขนาดนั้น